《代书呈苏易简学士希宠和见寄以便题之于郡斋》
宋代·田锡

金殿尝闻金口言，词臣官职是神仙。
三年偶忝西垣职，致身似得文章力。
感激思酬圣主恩，危言所以难缄默。
出入金门与玉堂，屡因狂直拜封章。
御戎救旱无上策，言词不足动君王。
改官出职归郎署，粉闱正秩惭叨据。
仍命淮阳颁诏条，元正不得与趋朝。
中书舍人捧宝策，加美微称尊帝尧。
大明殿里上寿酒，翰林学士先群寮。
独有淮阳知郡吏，为曲郡符蒙借紫。
閤门引谢正衙辞，撰日忽忽办行李。
都门柳色早春天，繁台寺中排祖筵。
离杯满劝不惜醉，醉别上马魂黯然。
客心易感须如是，回思故国三千里。
子云相如俱蜀人，我今五十君青春。
春秋鼎盛正清贵，我年渐似下坡轮。
下车犹未逾期月，官舍初经禁烟节。
残阳乍听吹角声，台榭梨花簇香雪。
独酌不难何所为，孤怀无绪怀己知。
十八学士相念否，应笑骨凡格且卑。
地仙敢言谪仙宦，海槎却有上天时。
陈州去京地不远，莫惜音书来慰勉。
若得工夫可作歌，歌中言语不厌多。
毕三情旨颇似我，向二宋四及李大。
请与副阁王舍人，呈似此歌希唱和。

作者简介：田锡（940～1004），字表圣，田锡初名继冲，后更名为锡。嘉州洪雅（今属四川眉山市）人，祖籍京兆（今西安），唐末避黄巢之乱定居四川眉州洪雅（今槽渔滩镇）。曾祖父、祖父均为当时洪雅之名士，太平兴国三年(975)进士，官至右谏议大夫。北宋初年政治家和著名作家，在宋初的政坛和文坛享有较高的声誉。深为宋初士大夫所景仰。 生于晋高祖天福五年，卒于宋真宗咸平六年，年64岁。